Ciolacu: Sunt sigur că acum avem voturile necesare să treacă moțiunea. Vom veni cu o propunere de premier din afara partidului. În cazul unei crize politice, mergem la anticipate

Președintele interimar al PSD, Marcel Ciolacu, a declarat, luni, după citirea moțiunii de cenzură în parlament, că este sigur că acum sunt voturile necesare să treacă moțiunea. Ciolacu a mai spus că, dacă trece moțiunea, PSD va veni cu o propunere de premier din afara partidului, iar în cazul unei crize politice, merge la anticipate.

„Da, sunt sigur că acum avem voturile necesare să treacă moțiunea”, a spus Ciolacu.

El a precizat că, dacă moțiunea de cenzură este adoptată, PSD va face „o propunere de premier din afara partidului”.

Întrebat dacă Sorin Grindeanu este o variantă pentru propunerea de premier, Ciolacu a răspuns: „Nu am stat cu dânsul de vorbă”.

Întrebat de asemenea dacă preferă alegeri anticipate, Marcel Ciolacu a replicat: „Nu am nicio problemă cu niciun fel de alegeri. Prefer democrația să fie respectată. În cazul în care e criză politică, nu se poate ajunge la un guvern, se merge la anticipate. Eu prefer alegeri din 4 în 4 ani, dar nu exclud anticipatele. E criză politică, așa spune Constituția”.

Liderul interimar al PSD a mai spus că în acest moment PSD și UDMR nu doresc să aibă o înțelegere și propunere de proiect politic împreună. Întrebat în acest context de cine ar fi susținută propunerea PSD de premier, Ciolacu a spus: „Vom vedea”.

Plenul Parlamentului s-a reunit luni pentru prezentarea moţiunii de cenzură depusă de PSD, după angajarea răspunderii Guvernului pe proiectul alegerii primarilor în două tururi de scrutin. Birourile permanente reunite ale Senatului și Camerei Deputaților urmează să decidă când va fi dezbătută și votată moțiunea.

Foto: Inquam Photos / Octav Ganea